與程右史論詩道
作者：蕭元之
朝代：宋

paragraphs: 我嘗論詩始，其道最希夷。
神工裂渾沌，聲音相雄雌。
物理何鉅細，人性無妍媸。
當其天真發，各鳴志所之。
斯民樸未散，粹如玉不疵。
老穉壤衢日，君臣賡歌時。
下逮雅頌作，間列民風熙。
怡愉且密勿，和厚無澆漓。
固經聖人擇，要匪古義虧。
屈宋變賦體，蘇李五字詩。
七字追迅電，陶謝縈寒漪。
雖各騁逸思，猶如觀尊彜。
但有奇古意，了非斧鑿姿。
傷心玉臺後，巧麗爭紛披。
雕鎪以爲工，叫噪以爲奇。
詩乃一技爾，那復古道爲。
有唐李與杜，切切哀其衰。
稍欲復古作，便覺騷些遺。
後人好異論，鹹酸各行私。
白以詭見斥，甫以樸見嗤。
那知托奧妙，中有真趣怡。
昧昧作者流，行行信且疑。
我嘗任胸臆，謂自唐無詩。
山川或登覽，朋友或聚離。
頗以悲喜意，吐作蹇復辭。
豈有肩古作，聊欲支傾欹。
子雲不可待，賞者又復誰。
所以拜壇下，儻令佐鼓旗。
庶幾皇甫謐，猶能知左思。